OBRAZLOŽENJE II. IZMJENA I DOPUNA PRORAČUNA

GRADA NOVSKE ZA 2021. GODINU

PRAVNI OSNOV

Odredbama članka 7. Zakona o proračunu („Narodne novine“, broj 87/08, 136/12 i 15/15) propisano je da, ako se tijekom proračunske godine, zbog izvanrednih nepredviđenih okolnosti povećavaju rashodi i izdaci, odnosno smanje prihodi i primici, proračun mora uravnotežiti pronalaženjem novih prihoda i primitaka, odnosno smanjenjem predviđenih rashoda i izdataka. Uravnoteženje proračuna provodi se tijekom proračunske godine izmjenama i dopunama proračuna prema postupku za donošenje proračuna.

OBRAZLOŽENJE

Drugim izmjenama i dopuna iskazano je povećanje proračuna za 3,49%% ili 3.710.002 kn. Ukupno planirani prihodi i primici ovim izmjenama iznose 111.262.202 kn, planirani višak prihoda iz prethodne godine 161.280 kn što sve skupa čini prihodovnu stranu proračuna od 111.423.482 kn. Ukupno planirani rashodi i izdaci iznose 110.118.896 kn što zajedno s manjkom prihoda iz prethodne godine u iznosu od 1.304.586 kn čine rashodovnu stranu proračunu od 111.423.482 kn.

Ovim izmjenama i dopuna nužno je osigurati dodatna sredstva za realizaciju postojećih projekata za koje je utvrđeno, prema do sad već realiziranim rashodima, da postoji potreba za povećanjem stavki plana kao i planiranje odobrenih projekata radi pokretanja postupka javne nabave. U tom smislu, uzimajući u obzir realizaciju prihoda, iskazano je povećanje plana izvornih prihoda proračuna uz planiranje odobrenih prihoda pomoći kao osiguranje sredstava za planiranje novih rashoda proračuna.

Prihodi poslovanja iskazani su s povećanje od 3.710.002 kn ili 4,68% te plan iznosi 82.946.002 kn. Povećanje plana prihoda od poreza za 600.000 kn iskazano je na stavci poreza i prireza na dohodak sa 400.000 kn tako da plan tog prihoda iznosi 13.316.000 kn te na stavci poreza na imovinu (porez na promet nekretnina) s povećanje od 200.000 kn pa plan tog prihoda ovim izmjenama iznosi 902.000 kn.

Prihodi pomoći iskazani su s povećanjem od 2.262.720 kn te plan iznosi 51.274.185 kn. U skupini prihoda pomoći odobrena sredstva pomoći za projekte iskazuju se u omjeru financiranja (85% EU sredstva:15% nacionalno učešće) što znači da se ti prihodi planiraju na različitim skupinama konta ekonomske klasifikacije prihoda. Na stavci prihoda Pomoći proračunu iz drugih proračuna iskazano je povećanje od 754.835 kn koje obuhvaća 134.835 kn ili 15% nacionalnog dijela sredstava za projekt uređenja doma u Rajiću, 500.000 kn odobrenih sredstva Središnjeg državnog ureda za demografiju i mladih za rekonstrukciju kuhinje u dječjem vrtiću i 120.000 kn odobrenih sredstva Ministarstva kulture za uređenje zgrade Pučkog otvorenog učilišta. Prihodi pomoći od izvanproračunskih korisnika iskazani su s povećanjem od 339.798 kn, a odnose se na 15% sredstava nacionalnog učešća za plaće u programu zapošljavanja osoba-javni radovi s iznosom od 71.298 kn i 268.500 kn odobrenih sredstava od strane Fonda za zaštitu okoliša za nabavu kompaktora. Povećanje prihoda pomoći iz državnog proračuna temeljem prijenosa EU sredstava u iznosu od 1.168.087 kn odnosi se na 404.022 kn sredstava za plaće u programu zapošljavanja-javni radovi i 764.065 kn za projekt uređenja doma u Rajiću.

Prihodi od imovine iskazani su s povećanjem od 147.282 kn te plan ovim izmjenama i dopunama iznosi 4.604.782 kn. Sukladno realizaciji, sredstva u povećana na stavci prihoda rudne rente za 147.282 kn.

Prihodi od upravnih i administrativnih pristojbi, pristojbi po posebnim propisima i naknada iskazani su s povećanjem od 600.000 kn te plan iznosi 10.980.972 kn. U ovoj skupini prihoda iskazano je povećanje prihoda doprinosa za šume za 500.000 kn jer se do kraja godine očekuju još uplate za dva kvartala (II. i III. Kvartal 2021. godine), a do sad je realizacija tog prihoda iskazana sa 65% plana. Jednako tako, iskazan je povećanje plana prihoda na ime komunalnog doprinosa za 100.000 kn s obzirom da je do sad od planiranih 150.000 kn tog prihoda realizirano nešto više od 100.000 kn.

Prihodi od prodaje proizvoda i robe te pruženih usluga i prihodi od donacija iskazani su s povećanjem od 100.000 kn te plan iznosi 1.764.063 kn. Povećanje se odnosi na prihode koji se ostvaruju temeljem naplate naknade za uređenje voda. Sredstva uplaćuju Hrvatske vode u visini 10% od naplaćenih prihoda na ime naknade za uređenje voda.

Na rashodovnoj strani proračuna ovim izmjenama i dopunama iskazano je povećanje rashoda poslovanja za 672.477 kn te plan tih rashoda iznosi 57.056.067 kn. Sredstva su povećana na stavci rashoda za zaposlene u iznosu od 510.127 kn čime su osigurana sredstva za plaće zaposlenih po programu javnih radova.

Materijalni rashodi iskazani su s povećanjem od 163.200 kn te plan materijalnih rashoda iznosi 19.711.481 kn. Sredstva su povećana na stavci rashoda za usluge za 53.750 kn, a koje obuhvaćaju materijalne rashode uprave u iznosu od 22.500 kn, 20.500 kn za radove na arheološkim istraživanjima-Subocki Grad i 10.750 kn za usluge na rekonstrukciji javne rasvjete u Crkvenoj ulici u Bročicama. Ostali nespomenuti rashodi iskazani su s povećanjem od 112.750 kn u koje ubrajamo 12.750 kn za arheološka istraživanja Subocki Grad, 70.000 kn za program Sjećanja na Domovinski rat i 30.000 kn za materijalne rashode uprave.

Ostali rashodi na kontima skupine 38 iskazani su sa smanjenjem od 850 kn. Unutar ove skupine rashoda izvršeno je usklađivanje plana tekućih i kapitalnih donacija na stavkama sufinanciranje rada Vatrogasne zajednice Grada što je u konačnici rezultiralo ukupnim smanjenjem od 850 kn.

Rashodi za nabavu nefinancijske imovine iskazani su s povećanjem od 3.037.525 kn te plan ovih rashoda iznosi 50.060.549 kn. Povećanje za rashode postrojenja i opreme u iznosu od 145.000 kn odnosi se na rashode nabave opreme za kino dvoranu (veza prihodi pomoći, odobreni projekt Ministarstva kulture) u iznosu od 80.000 kn, te povećanje sredstava za nabavu kompaktora u iznosu od 65.000 kn. Povećanja na rashodima dodatnih ulaganja na građevinskim objektima obuhvaćaju rashode na uređenju zgrade Pučkog otvorenog učilišta od 200.000 kn, rashode na projektu rekonstrukcije i dogradnje hotela Knopp od 55.250 kn za reviziju glavnog i izvedbenog projekta, 853.275 kn dodatnih sredstava na projektu rekonstrukcije i uređenja doma u Rajiću , 220.000 kn na uređenju i opremanju objekta u Jazavici te 1.600.000 kn za novi projekt Rekonstrukcija kuhinje Dječjeg vrtića Radost Novska.